### *Výbor Národnej rady Slovenskej republiky*

 ***pre vzdelávanie, vedu, mládež a šport***

 50. schôdza výboru

 Číslo: CRD - 2000/2014

**150**

**U z n e s e n i e**

**Výboru Národnej rady Slovenskej republiky**

**pre vzdelávanie, vedu, mládež a šport**

**z  20. novembra 2014**

Výbor Národnej rady Slovenskej republiky pre vzdelávanie, vedu, mládež a šport **prerokoval** vládny návrh zákona o štátnom rozpočte na rok 2015 a návrh rozpočtu verejnej správy na roky 2015 až 2017 **(tlač 1170)** a

 **s ú h l a s í**

s vládnym návrhom zákona o štátnom rozpočte na rok 2015, ktorého

**celkové príjmy sa rozpočtujú sumou: 14 193 391 188 eur,**

**celkové výdavky sa určujú sumou: 16 634 963 231 eur, schodok štátneho rozpočtu sa určuje sumou: 2 441 572 043 eur,**

**so zmenami** uvedenými v prílohe tohto uznesenia;

 **b e r i e n a  v e d o m i e**

 návrh rozpočtu verejnej správy na roky 2015 až 2017;

 **o d p o r ú č a Národnej rade Slovenskej republiky**

vládny návrh zákona o štátnom rozpočte na rok 2015 (tlač 1170) **schváliť so zmenami** uvedenými v prílohe tohto uznesenia;

návrh rozpočtu verejnej správy na roky 2015 až 2017 **vziať na vedomie,**

**požiadať vládu SR**, abydôsledne zabezpečovala úlohy vyplývajúce zo schváleného štátneho rozpočtu na rok 2015;

##### p o v e r u j e predsedu výboru

##### predložiť stanovisko výboru k uvedenému vládnemu návrhu zákona predsedovi gestorského Výboru Národnej rady Slovenskej republiky pre financie a rozpočet.

 Pavol **Goga** Mojmír **Mamojka**

 overovateľ výboru predseda výboru

**Príloha k uzneseniu č. 150**

**Zmeny**

**k vládnemu návrhu zákona o štátnom rozpočte na rok 2015 a návrh rozpočtu verejnej správy na roky 2015 až 2017** **(tlač 1170)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

V prílohe č. 3 v kapitole Ministerstva školstva, vedy, výskumu a športu SR sa suma výdavkov celkom „1 490 815 383“ nahrádza sumou „1 500 815 383“, suma výdavkov spolu bez prostriedkov EÚ „1 120 522 703“ sa nahrádza sumou „1 130 522 703“ a suma kapitálových výdavkov (bez prostriedkov na spolufinancovanie) „32 659 391“ sa nahrádza sumou „39 159 391“.

Zmeny výdavkov v kapitole sa premietnu aj v riadku „Spolu“. Zároveň sa zmeny vykonané v prílohe č. 3 premietajú aj v prílohe č. 1 a v paragrafovom znení zákona o štátnom rozpočte na rok 2015.

Výdavky kapitoly Ministerstva školstva, vedy, výskumu a športu SR sa zvyšujú o sumu 10 miliónov eur, z toho 5 miliónov eur sa použije na kapitálové výdavky na rozšírenie kapacít materských škôl a 1,5 milióna eur sa použije na kapitálové výdavky na rozvojové projekty v oblasti regionálneho školstva a riešenie havarijného stavu škôl a 3,5 milióna eur sa použije na zabezpečenie športovej reprezentácie, výber a prípravu športových talentov a rozvoj športového odvetvia.

V prílohe č. 4 v časti 20 - Ministerstvo školstva, vedy, výskumu a športu SR sa suma výdavkov spolu za kapitolu „1 490 815 383“ nahrádza sumou „1 500 815 383“, suma výdavkov na program 026 – Národný program rozvoja športu v SR „42 878 861“ sa nahrádza sumou „46 378 861“, suma výdavkov na program 078 - Národný program výchovy, vzdelávania a mládeže „467 139 797“ sa nahrádza sumou „473 639 797“.

Zmeny v kapitole Ministerstva školstva, vedy, výskumu a športu SR sa premietajú do prílohy č. 4 k návrhu zákona o štátnom rozpočte na rok 2015 „Výdavky štátneho rozpočtu na realizáciu programov vlády SR a častí programov vlády SR na rok 2015“.